**ELŐTERJESZTÉS**

**Körmend Város Önkormányzata Képviselő-testületének 2022. január 12-i rendkívüli ülésére**

**Tárgy:** támogatási kérelem benyújtása a TOP\_Plusz-1.2.1-21 azonosító számú **Élhető települések** című pályázati felhívásra

Tisztelt Képviselő-testület!

A TOP Plusz program keretében megjelent a TOP\_Plusz-1.2.1-21 azonosító számú „Élhető települések” tárgyú pályázati felhívás.

A Felhívás keretében javasoljuk, hogy Körmend Város Önkormányzata, mint támogatást igénylő az alábbi önállóan támogatható tevékenység megvalósítására nyújtson be pályázatot: *fenntartható közlekedésfejlesztés - kerékpárosbarát fejlesztések - kerékpárforgalmi útvonal kialakítása – a lakott területen kívül elhelyezkedő munkahelyek és a település belterülete között*.

A pályázat pozitív elbírálásban részesítése esetén mintegy 550 folyóméter hosszú, biztonságos kerékpárforgalmi létesítményt tudna az Önkormányzat kialakítani a Mátyás király utca - Dr. Orbán István utca kereszteződéstől a Gyógyszergyár utca íves kanyarjáig. Az ipari terület megközelíthetőségét biztosító út mellett az északi oldalon kerülne elhelyezésre a kerékpárforgalmi létesítmény, mellyel biztonságos körülmények között tudják az iparterületen dolgozók majd a munkahelyüket megközelíteni. Az átnézeti helyszínrajz az előterjesztés mellékleteként csatolásra kerül.

A Felhívás keretében egy-egy támogatást igénylő több projektje is támogatásban részesülhet, továbbá egy-egy projekt több, egymáshoz fizikailag nem kapcsolódó megvalósítási helyszínt, beruházási elemet, főtevékenységet is ötvöző, komplex fejlesztést tartalmazhat.

A projekt célja Körmend város iparterületén a fenntartható közlekedés feltételeit megteremtő közlekedésfejlesztési intézkedés megvalósítása, mely elősegíti az élhető, biztonságos városi környezet kialakítását.

A TOP\_Plusz forrásból származó támogatás igényelt összege cc. bruttó 150.000.000,- Ft vissza nem térítendő támogatás. A pályázat előkészítéséhez szükséges tervezési és tanulmánykészítési feladatok ellátásra előreláthatólag bruttó 2.318.000,- Ft összegű fedezet biztosítása szükséges a 2022. évi költségvetés terhére. Amennyiben a benyújtott pályázat támogatásban részesül, a projekt költségei teljes egészében elszámolhatóakká válnak, így ebben az esetben a projekt előkészítési költségei is elszámolhatóak lesznek.

Kérem a tisztelt Képviselő-testületet, hogy a pályázat benyújtását támogatni szíveskedjen.

**HATÁROZATI JAVASLAT**

Körmend Város Önkormányzatának Képviselő-testülete dönt arról, hogy az Önkormányzat a TOP\_Plusz-1.2.1-21 azonosító számú Élhető települések – Fenntartható közlekedésfejlesztése tárgyában

1. pályázatot nyújt be **Kerékpárút építése Körmenden** címmel,
2. a benyújtandó pályázat előkészítéséhez szükséges tervezési és tanulmánykészítési feladatok ellátására fedezetet biztosít Körmend Város Önkormányzata 2022. évi költségvetése terhére bruttó 2.318.000,- Ft összegben.
3. felhatalmazza a polgármestert a pályázat benyújtására és minden további intézkedés, jognyilatkozat megtételére, valamint szükséges dokumentum aláírására.

Körmend, 2022. január 10.

Bebes István  
 polgármester

